
Republika Hrvatska						  
Općinski sud u Metkoviću                                              
Metković, Andrije Hebranga 9 				
Poslovni broj: Pp-814/2026


U  I M E   R E P U B L I K E   H R V A T S K E  

R J E Š E NJ E   


	Općinski sud u Metkoviću, po sutkinji Veneri Matić, uz sudjelovanje Ksenije Šiljeg, kao zapisničarke u prekršajnom predmetu protiv okrivljenika Juraja Sumajstorčića OIB:95715693757, zbog prekršaja iz čl. 282. st. 1. i 9.  Zakona o sigurnosti prometa na cestama („Narodne novine“ broj: 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23 - dalje: ZOSPC),  dana 19. lipnja 2026. godine,
r i j e š i o   j e

I.	Na temelju članka 102. stavka 1. Prekršajnog zakona (Narodne novine, broj: 107/07., 39/13., 157/13., 110/15., 70/17., 118/18., 114/22.), Općinski sud u Metkoviću proglašava se stvarno nenadležnim za vođenje prekršajnog postupka u povodu prigovora okrivljenika Juraja Sumajstorčića zbog odluke o prekršajnopravnoj sankciji protiv prekršajnog naloga Policijske uprave dubrovačko-neretvanske, Policijske postaje Ploče, Klasa: 211-07/26-1/8610, Urbroj: 511-03-13-26-1 od 23. svibnja 2026. godine.

II.	Nakon pravomoćnosti ovog rješenja predmet će se ustupiti Visokom prekršajnom sudu Republike Hrvatske kao stvarno nadležnom sudu.


Obrazloženje

1.	Navedenim prekršajnim nalogom okrivljenik je proglašen krivim zbog prekršaja od 23. svibnja 2026. te mu je izrečena ukupna novčana kazna od 1.320,00 eura, zaštitna mjera zabran upravljanja motornim vozilom B kategorije u trajanju od 3 mjeseca i odmjeren trošak postupka od 66,36 eura.

2.	Okrivljenik je protiv prekršajnog naloga podnio prigovor iz čijeg sadržaja se vidi da je podnesen zbog odluke o prekršajnopravnoj sankciji. 

3.	U skladu s odredbom članka 95. točke 2. Prekršajnog zakona, ako je prigovor protiv prekršajnog naloga podnesen zbog odluke o prekršajnopravnoj sankciji, o njemu je nadležan odlučivati Visoki prekršajni sud Republike Hrvatske.

4.	Prema članku 102. stavku 1. Prekršajnog zakona, sud je dužan paziti na svoju stvarnu i mjesnu nadležnost te će se, čim primijeti da nije nadležan, rješenjem proglasiti nenadležnim. Nakon pravomoćnosti rješenja sud će ustupiti predmet nadležnom sudu, odnosno drugom nadležnom prekršajnom tijelu. 

5.	Budući da je u konkretnom predmetu prigovor protiv prekršajnog naloga podnesen zbog odluke o prekršajnopravnoj sankciji, trebalo je, na temelju članka 102. stavka 1. Prekršajnog zakona, odlučiti kao u izreci ovog rješenja. 

Metković, 19. lipnja 2026.




Zapisničarka:								Sutkinja:

Ksenija Šiljeg, v.r.							        Venera Matić, v.r.





UPUTA O PRAVNOM LIJEKU:
	
Na temelju članka 211. stavka 1. Prekršajnog zakona, protiv ovog je rješenja dopuštena žalba, koja se podnosi ovom Sudu u roku tri dana od dostave ovog rješenja, a o njoj odlučuje Visoki prekršajni sud Republike Hrvatske. 



DNA:
1. Okrivljenik: Juraj Sumajstorčić, Maksimirsko naselje 9, Zagreb 
2. Tužitelj: PP Ploče

